Lielais Kanagavas vilnis

"Lielais Kanagavas vilnis" () ir japāņu ukiyo-e mākslinieka Hokusai kokgriezuma gravīra. Tā tika publicēta starp 1829. un 1833. gadu Edo perioda beigās kā pirmā gravīra Hokusai darbu sērijā 36 skati uz Fudzi kalnu. Tas ir Hokusai zināmākais darbs un viens no pasaulē atpazīstamākajiem Japānas mākslas darbiem.

Darbā attēlots milzīgs vilnis, kas apdraud laivas netālu no bijušās Kanagavas pilsētas (mūsdienās Jokohamas pilsēta Kanagavas prefektūrā). Lai arī dažkārt pieņemts, ka tas ir cunami, tas vairāk līdzīgs lielam mežonīgam vilnim. Kā visos šīs sērijas darbos, tajā attēlota Fudzi kalna apkārtne īpašos apstākļos un fonā redzams pats kalns.

Gravīras nospiedumi atrodami vairākās rietumu kolekcijās, ieskaitot Metropoles mākslas muzeju, Britu muzeju, Čikāgas mākslas institūtu, Losandželosas apgabala mākslas muzeju, Viktorijas nacionālo galeriju Melburnā un Kloda Monē māuā Živernī, Francijā, kā arī vairākās citās.

Attēls 
Gravīra ir yoko-e darbs, kas nozīmē, ka tā ir ainavas formātā, ōban izmērā, aptuveni 25 cm augsta un 37 cm plata.

Kompozīciju veido trīs galvenie elementi: vētras saviļņota jūra, trīs laivas un kalns. Darbs ir parakstīts augšējā kreisajā stūrī.

Kalns 

Kalns ar sniegoto virsotni ir Fudzi, ko Japānā uzskata par svētu un tas ir nacionālās identitātes simbols, kā arī skaistuma simbols. Fudzi ir ikonisks tēls daudzos japāņu slavenu vietu attēlojumos (meisho-e), kā tas ir gadījumā ar Hokusai sēriju 36 skati uz Fudzi kalnu.

Tumšā krāsa ap Fudzi šķietami norāda, ka aina notiek agrā rītā, saulei lecot aiz vērotāja, izgaismojot kalna sniegoto virsotni. Debesīs starp Fudzi un skatītāju šķietami karājas gubu lietusmākoņi, bet lietus nav saskatāms ne priekšplāna ainā, ne pie Fudzi, pie kura vispār nav mākoņu.

Laivas 
Ainā ir trīs oshiokuri-bune, ātras laivas, kuras izmanto dzīvu zivju pārvadāšanai no Idzu and Boso pussalas uz tirgiem Edo līcī. Kā norāda darba nosaukums, laivas atrodas Kanagavas prefektūrā, ar Tokiju ziemeļos, Fudzi ziemeļaustrumos, Sagami dienvidos un Tokijas līci austrumos. Laivas ir orientētas uz dienvidaustrumiem un atgriežas galvaspilsētā.

Katrā laivā ir astoņi airētāji, pieķērušies airiem. Katras laivas priekšā ir divi pasažieri; kopā attēlā ir trīsdesmit cilvēku. Izmantojot laivas kā atskaites punktu, var novērtēt viļņa izmēru: oshiokuri-bune parasti bija 12 līdz 15 metrus garas un pieņemot, ka Hokusai samazināja vertikālo mērogu par 30%, vilnim būtu jābūt 10 līdz 12 metrus augstam.

Jūra un viļņi 

Kompozīcijā dominē jūra ar pieaugošo vilni, kurš tūlīt saplaks. Attēlā tvertajā mirklī vilnis veido apli ap attēla centru, ierāmējot Fudzi kalnu fonā.

Paraksts 

Darbam ir divi uzraksti. Pirmais, četrstūrainā rāmītī augšējā kreisajā stūrī ir sērijas nosaukums: "冨嶽三十六景/神奈川冲/浪裏" Fugaku Sanjūrokkei / Kanagawa oki / nami ura, kas tukojas kā "36 skati uz Fudzi kalnu / Pie Kanagavas krasta / Zem viļņa".
Otrs uzraksts, pa kreisi, ir mākslinieka paraksts: 北斎改爲一筆 Hokusai aratame Iitsu hitsu, ("No Hokusai otas, mainot viņa vārdu uz Iitsu").

Karjeras laikā Hokusai izmantoja vairāk kā 30 dažādus vārdus, vienmēr sākot jaunu darbu ciklu ar vārda maiņu un ļaujot saviem studentiem lietot iepriekšējo vārdu.

Darbu sērijā "36 skati uz Fudzi kalnu" viņš izmantoja četrus atšķirīgus parakstus, mainot tos saskaņā ar darba fāzi: Hokusai aratame Iitsu hitsu, zen Hokusai Iitsu hitsu, Hokusai Iitsu hitsu un zen saki no Hokusai Iitsu hitsu.

Atspiedumi 
Ņemot vērā to, ka sērija bija ļoti populāra jau tad, kad tā tika radīta, drukāšana turpinājās, līdz koka blokiem sāka parādīties manāms nodilums. Ļoti iespējams, ka oriģinālie koka bloki tika izmantoti aptuveni 5000 eksemplāru radīšanai. 
Ņemot vērā to, ka daudzi atspiedumi ir zuduši karos, zemestrīcēs, ugunsgrēkos un citās dabas katastrofās, saglabājušies vien daži agrākie nospiedumi, kuru radīšanas laikā koka gravīras līnijas joprojām bija asas. Saglabājušās izdrukas un tālākās reprodukcijas ievērojami atšķiras pēc kvalitātes un stāvokļa.

Vēlāk iespiestajos eksemplāros parasti ir tumšākas pelēkas debesis un tos var identificēt ar pārtraukumu viļņa līnijā aiz laivas labajā pusē.

Augstākā cena, kas maksāta par "Lielā Kanagavas viļņa" nospiedumu publiskā izsolē ir samērā nedaudzie 160 000 dolāru. Hokusai izsoles rekords ir aptuveni 1,5 miljoni dolāru (2012. gads). Nospiedums, kas pieder Britu muzejam, 2008. gadā izmaksāja 130 000 mārciņu un ir apskatāms tikai sešus mēnešus gadā, lai novērstu izbalēšanu.

Atsauces

Ārējās saites 

Japānas māksla